פיליפ זימברדו

פיליפ זימברדו (בשם מלא באנגלית: Philip George Zimbardo; נולד ב-23 במרץ 1933 בניו יורק) הוא פסיכולוג אמריקאי. היה פרופסור באוניברסיטת סטנפורד משנת 1968, ולימד בעבר באוניברסיטת ייל, באוניברסיטת קולומביה ובאוניברסיטת ניו יורק.

קורות חייו
זימברדו נולד בניו יורק, בן למשפחת מהגרים מסיציליה. בשנת 1954 קיבל תואר ראשון בפסיכולוגיה, סוציולוגיה ואנתרופולוגיה מברוקלין קולג'. בשנת 1955 קיבל תואר שני בפסיכולוגיה ובשנת 1959 קיבל תואר שלישי בפסיכולוגיה, שניהם מאוניברסיטת ייל.

כיהן פעמיים כנשיא ארגון הפסיכולוגיה המערבי, ופעם אחת כנשיא אגודת הפסיכולוגים האמריקאית (2002), וכיו"ר מועצת נשיאי האגודה למדע הפסיכולוגיה, כהיום הוא משמש כיו"ר קרן הפסיכולוגיה המערבית ומנהל המרכז הבין תחומי למדיניות, חינוך ומחקר על טרור.

זימברדו ביצע מחקרים בנושאים רבים, בהם פסיכולוגיה של פרספקטיבת הזמן, בושה, שיגעון, אלימות/רוע, פסיכולוגיה פוליטית, היפנוזה ועוד.

זכה על מחקריו בפרס קרן וצלב האוול. וקיבל מאת האגודה האמריקנית לפסיכולוגיה את פרס ארנסט הילגרד למפעל חיים. 
 
כתב כ-50 ספרים, ובהם הספר פסיכולוגיה בחיים ( Psychology And Life) שתורגם לעברית בשם מבוא לפסיכולוגיה המשמש כבסיס לקורס מבוא לפסיכולוגיה באוניברסיטה הפתוחה.

מחקרו המוכר ביותר הוא ניסוי הכלא שבוצע על ידיו באוניברסיטת סטנפורד בשנת 1971.

כיום מלמד בבית הספר של הצי האמריקני ללימודים מתקדמים במונטריי, ומשמש כיושב ראש קרן הפסיכולוגיה המערבית, ומנהל המרכז הבין תחומי למדיניות, חינוך ומחקר על טרור.

אפקט לוציפר
אפקט לוציפר היא תאוריה פסיכולוגית התנהגותית, אשר פותחה על ידי פיליפ זימברדו. על פי תאוריה זו, אין זה נכון כי קיימים אנשים טובים או רעים, אלא כוחות סביבתיים הם המביאים אנשים טובים לבצע מעשי רוע. 

התאוריה פורסמה על ידי זימברדו בשנת 2007 בספרו "אפקט לוציפר", שנכתב על סמך תוצאות מחקריו במשך למעלה מ-30 שנה, החל מניסוי הכלא באוניברסיטת סטנפורד וכלה בחקירתו את ההתעללות בכלא אבו גרייב.

מקור השם
לדבריו של זימברדו, הוא כינה בשם זה את התאוריה ואת הספר, שכן לוציפר היה המלאך החביב על אלוהים, אך כאשר המלאך סירב לציית להוראותיו, אלוהים זרק אותו מגן עדן, ונעל אותו בתוך כלוב בגיהנום. מוסר ההשכל המקובל של הסיפור הוא כי אפילו המלאך האהוב על אלוהים ילך לגיהנום אם לא יציית לסמכות.

קישורים חיצוניים

 

 
 הרצאת וידאו של פיליפ זימברדו על הרוע האנושי, בכנס טד 
 Discovering Psychology, אתר סדרת הטלוויזיה הידועה של זימברדו על פסיכולוגיה
 
 

פסיכולוגים חברתיים אמריקאים
פסיכולוגים אמריקאים
סגל אוניברסיטת קולומביה
סגל אוניברסיטת סטנפורד
זוכי פרס איג נובל
סגל אוניברסיטת ניו יורק
נשיאי האגודה האמריקנית לפסיכולוגיה
בוגרי ברוקלין קולג'
בעלי תואר דוקטור מאוניברסיטת ייל
אמריקאים שנולדו ב-1933